সিলেট, ১৯ জুন (শীর্ষ নিউজ ডটকম): সিলেটের জৈন্তাপুরে বিদেশে পাঠানোর নামে টাকা আত্মসাতের জের ধরে এক চাচাতো ভাইয়ের হাতে অপর এক চাচাতো ভাই খুন হয়েছে। তার নাম হোসেন আহমদ (২৫)। আজ রোববার সকাল ৭টায় উপজেলার আগপৌদ গ্রামে এ ঘটনা ঘটে। সে গ্রামের আবদুল খালিকের ছেলে। হোসেনের বাবা আবদুল খালিক জানান, তার মেয়ে জামাইকে সৌদিআরব পাঠানোর কথা বলে প্রায় এক  বছর আগে তার ভাই আবদুল জলিল মোটা অঙ্কের টাকা নেন। দীর্ঘ দিন অতিবাহিত হলেও ভিসার ব্যবস্থা করতে না পারায় টাকার জন্য চাপ দিলে সম্পর্কে তিক্ততা দেখা দেয়। এ নিয়ে রোববার সকাল ৭টায় হোসেন আহমদ ও জলিলের ছেলে বাহারের মধ্যে কথা কাটাকাটি হয়। এক পর্যায়ে বাহার ধারালো অস্ত্র দিয়ে হোসেন আহমদের বুকের বামপাশে আঘাত করলে ঘটনাস্থলেই সে মারা যায়।  জৈন্তাপুর থানার উপ-পরিদর্শক মোবারক হোসেন জানান, খবর পেয়ে পুলিশ লাশ উদ্ধার করে ময়নাতদন্তের জন্য সিলেট ওসমানী মেডিকেল কলেজ হাসপাতালে পাঠিয়েছে। এ ব্যাপারে মামলা দায়ের করা হয়েছে।  পুলিশ আসামি গ্রেফতারে তৎপর রয়েছে বলে জানান তিনি।  (শীর্ষ নিউজ ডটকম/এএস/এইউ/আরআর/১৮.৫৭ ঘ.)